নদীপথেই সারাবছর যাতায়াত করতে হয় সুন্দরবনের বাসিন্দাদের। তাঁদের কাছে ভোটভিক্ষা করতে নৌকা এবং লঞ্চই ভরসা বিভিন্ন দলের প্রার্থীদের।
ভোট আসতেই সুন্দরবনের বিভিন্ন নদীতে ভোট প্রচারের রঙিন ছবি ধরা পড়ছে। দক্ষিণ ২৪ পরগনার কুলতলি বিধনাসভা কেন্দ্রের নবাগত তৃণমূল প্রার্থী গোপাল মাঝিও প্রতিদিন সকালে লঞ্চে চড়ে কুলতলি বিধানসভার বিভিন্ন এলাকায় প্রচার চালাচ্ছেন।

লঞ্চ থেকেই সাক্ষাৎ।
সুসজ্জিত লঞ্চে চেপে প্রার্থীকে দেখতে নদীর পাড়ে অনেক গ্রামবাসী ভিড় জমাচ্ছেন। আবার মৈপীঠ, মনসাতলা, দেউলবাড়ি, সোমবারের বাজার, ভুবনেশ্বরীপুরের মতো বিভিন্ন এলাকায় ভোটারদের সঙ্গে কথা বলার জন্য নদীর পাড়ে লঞ্চ ভিড়াচ্ছেন প্রার্থী।
বর্তমানে এই আসনটি সিপিএমের দখলে রয়েছে। বিদায়ী বিধায়ক রামশঙ্কর হালদার এবারেও বামেদের প্রার্থী। ফলে নদী পেরিয়ে ভোটারদের কাছে পৌঁছনোর মতো গোপালবাবুর নির্বাচনী লড়াইটাও যথেষ্ট কঠিন। তা ছাড়া এই এলাকাগুলিতে এসইউসিআই-এর প্রভাবও যথেষ্ট। গোপালবাবু অবশ্য জয়ের ব্যাপারে দারুণ আশাবাদী। দিন কয়েকের মধ্যে অন্যান্য দলের প্রার্থীরাও একইভাবে প্রচারে নামবেন। 

ভোট দেওয়ার আবেদন!
কিন্তু সুন্দরবনের এই এলাকার মানুষদের একটাই প্রশ্ন। লঞ্চে চেপে, নদী পেরিয়ে এত কষ্ট করে ভোটের আগে তাঁদের কাছে প্রার্থীরা প্রতিবারই আসেন। ভোটে যেই জিতুন না কেন, সুখ-দুঃখের শরিক হওয়ার জন্য ভবিষ্যতে বিধায়ক এত কষ্ট করে তাঁদের কাছে আসবেন তো?